Suara Saking Bali wantah silih
sinunggil blog mabasa Bali sané embas Januari 2016. Blog puniki wantah
kadadosang sarana magendu wirasa sareng sastra Bali modéren. Rikala sastra Bali
modéren sepi penikmat blog punika
embas makta misi sumangdané sastra
Bali modéren sayan kasenengin lan maduwé akéh pangwacén.
Dumun sadurung blog puniki embas,
pangremba nyingakin sapunapi perkembangan sastra Indonésia ring internét. Akéh
wénten blog wiadin wébsité sané
ngunggahang kakawian sastra mabasa Indonésia marupa satua cutet, puisi, kantos ésai.
Lan rikala pangremba nyingakin kawéntenan sastra Bali modéren ring internét,
wantah arang pisan. Nénten akéh blog wiadin wébsité
sané ngunggahang kakawian sastra Bali modéren. Yadiastun wénten nika wantah
macampur sareng posting lianan.
Sangkaning indiké punika, pangremba pangkah
makarya blog mabasa Bali sané ngunggahang kakawian sastra Bali modéren minakadi
satua cutet, puisi, ésai, drama, wiadin prosa liris. Lianan ring punika ring
blog puniki taler madaging profil pangawi sastra Bali modéren, gatra pangawi,
lan ulasan cakepan SBM. Nénten wénten manah pangremba jagi ngaruruh untung
saking blog puniki, duaning niki murni wantah dédikasi pangremba majeng ring sastra Bali modéren.
Lianan ring punika, ngawit bulan Novémber 2016 taler sampun embas Jurnal Sastra Bali Modéren Suara Saking Bali sané embas ngasasih apisan. Jurnal punika prasida kaunduh gratis ring blog Suara Saking Bali Download antuk format .pdf.
Dumadak ja malaraapan antuk blog
puniki sastra Bali modéren sayan nglimbak. Lan titiang nunas ring para semeton
sareng sami mangda ngicénin piteket-piteket ring pangremba sumangdané blog
puniki prasida mapikenoh lan maguna. Lianan ring punika, rarisang semeton sané
arsa jagi sareng-sareng ngalestariang sastra Bali modéren, durusang kirim
kakawian duwéné meriki. Ngenenin indik sapunapi carané ngirim rarisang wacén
ring Kirim Naskah.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn